**גיא בָּלִילָה** (16 בפברואר 1982 – 25 בדצמבר 2021) היה תסריטאי, במאי קולנוע וטלוויזיה, מפיק ושחקן ישראלי.

ביוגרפיה
--------

גיא בלילה נולד ב-16 בפברואר 1982 בעיר באר שבע, וגדל בשכונה ב' שהייתה אז מוקד לפשע מאורגן. אמו של בלילה, שרה, עבדה כאחות בבית החולים סורוקה, ואביו היה עבריין מכור לסמים. בלילה החל להשתמש בסמים בגיל 15, יחד עם חברו הטוב אלעד ביטון שבהמשך הפך לשותפו המקצועי, ולאחר שנתפש סוחר בסמים לסטודנטים באוניברסיטת בן-גיריון הוא סולק מבית הספר. כשהיה בן 20, אביו של בלילה ביקש ממנו להביא לו תיק לבית הסוהר בזמן שריצה עונש מאסר, אך בבידוק בבית הסוהר התברר כי בתיק הוחבאו סמי הרואין. בלילה נשלח למעצר, ושוחרר רק לאחר שהתברר כי לא היה מודע לסמים שהוחבאו. אירוע זה עובד לפרק הפתיחה של סדרת הטלוויזיה של בלילה המבוססת באופן חלקי על חייו, "בני אור". אביו של בלילה מת ממנת יתר כארבע שנים לאחר מכן, ובלילה נותר לגדול עם אמו ושני אחיו הגדולים. בריאיון שהעניק לאחר התפרסמותו, בלילה שיתף כי הוא חושש למות ממנת יתר בדיוק אביו.

ב-2009, בלילה החל לימודי קולנוע והנדסה במכללה האקדמית ספיר. במהלך לימודיו, בלילה הועמד כמה פעמים לוועדות משמעת בעוון התנהגות בלתי הולמת. בשנה הראשונה ללימודיו, בלילה נתבקש להגיש פרויקט גמר של סרט סטודנטים קצר בן כחמש דקות – אך הגיש דווקא תסריט מלא לסרט בן כחצי שעה. בעלילת סרט זה, בלילה – המגלם את דמות עצמו – מנסה לפגוש בדוגמנית אגם רודברג עליה הוא דלוק. בלילה הצליח לשכנע את רודברג להשתתף בסרט, ואף גייס אליו את השחקנים המובילים אורי גבריאל, זאב רווח ומשה איבגי. מעבר להגשתו המקצועית כפרויקט גמר, בלילה הצליח להביא לשידור הסרט בערוץ "ביפ". ב-2018, בלילה יצר יחד חברתו עם הקומיקאית הילי לואיס סדרת רשת, "הזוג הזה", שהועלתה לאתר האינטרנט "ynet". בלילה, שמעולם לא עזב את בית אמו, איננו הצליח למצוא עבודה קבועה בתעשיית הטלוויזיה והקולנוע, ועבד בעבודות מזדמנות בהן לא החזיק זמן רב.

את סיפורי ילדותו והתבגרותו בבאר שבע ברקע הפשיעה המאורגנת בעיר, בלילה עיבד יחד עם חברו אלעד ביטון לכדי סדרת דרמת פשע – "בני אור". לאחר כשבע שנים בהן השניים ניסו למכור את הסדרה לחברות הפקה ולגופי שידור, היא נרכשה על ידי חברת ההפקות של יואב גרוס וגוף השידור "yes". עבור עבודתו על הסדרה, בלילה השתכר בכ-240,000 ש"ח ברוטו. "בני אור" עלתה לשידור ב-2021, ולאחר שזכתה להצלחה כבירה – ובין היתר הפכה לסדרה הנצפית ביותר של "yes" באותה השנה – היא חודשה לעונה שנייה, עבור שידור כבר ב-2022 או ב-2023. בנוסף, לאחר הצלחת "בני אור" ותחילת העבודה המשותפת עם ביטון על השנייה, בלילה החל לעבוד במקביל גם על סדרה חדשה.

לאחר הצלחת "בני אור", הדיכאונות ותחושות הבדידות והריקנות של בלילה הלכו וגברו – שכן הוא סבל משברון לב ולא הצליח למצוא זוגיות. ב-25 בדצמבר 2021, ביטון הגיע לדירה המשתופת של בלילה ואמו על מנת להמשיך את העבודה המשותפת על העונה השנייה של "בני אור". בלילה איננו ענה לדפיקות הדלת של ביטון, ולאחר שעדכן את אמו של בלילה בכך – ביטון פרץ לבית דרך החלון. ביטון מצא את בלילה שוכב במיטתו מחוסר הכרה, וניסיונותיו שלו להעיר אותו ושל כוחות מד"א לטפל בו עלו בתוהו ונקבע מותו. בסמוך לגופת בלילה נמצאו כלי עישון, ועל גופתו אותרו שיירי הרואין וקוקאין ומדבקות פנטיל. הגופה נשלחה לנתיחה שלאחר המוות, בה נקבע באופן עקרוני כי סיבת המוות היא דום לב, ולאחר מכן בלילה נטמן בבית העלמין החדש בבאר שבע. לאחר מותו, בלילה הועמד יחד עם ביטון לפרס האקדמיה הישראלית לטלוויזיה לתסריט הטוב ביותר של סדרת דרמה. בלילה וביטון זכו בפרס, כשאמו של בלילה קיבלה אותו בשמו. בדצמבר 2022, כשנה לאחר המוות, חודשו העבודות על העונה השנייה של "בני אור" – אך לאחר כשנה נוספת, בדצמבר 2023, ביטון החליט יחד עם "yes" לגנוז את העבודות והסדרה בוטלה.

קישורים חיצוניים
----------------

* איתי שטרן, גיא בלילה בער כמו אבוקה שדולקת במלוא הכוח, הארץ, 28 בדצמבר 2021
* יאנה פבזנר ושמעון איפרגן, כשהאור כבה, mako, ‏30 בדצמבר 2021
* ויקו אטואן, אור וצל: חייו ומותו בטרם עת של גיא בלילה, כאן חדשות, 9 בינואר 2022

הערות שוליים
------------

1. 1 2  גיא בלילה, אישים
2. 1 2 3 4 5 6  יאנה פבזנר ושמעון איפרגן, כשהאור כבה, mako, ‏30 בדצמבר 2021
3. ↑  איתי שטרן, גיא בלילה בער כמו אבוקה שדולקת במלוא הכוח, הארץ, 28 בדצמבר 2021
4. ↑  בני אור 🔪 – פרק 1 המלא לצפיה ישירה, yes (באתר שיתוף הווידאו "YouTube")
5. 1 2  ויקו אטואן, אור וצל: חייו ומותו בטרם עת של גיא בלילה, כאן חדשות, 9 בינואר 2022
6. ↑  פגשתם כבר את אגם?, "Cinevas" (ברשת החברתית "Facebook", ‏4 במרץ 2013
7. ↑  גיא בלילה והילי לואיס, "אסור לספר שהכרנו בטינדר. מה אני? סטוץ?", ynet, ‏29 בינואר 2018
8. ↑  שמעון איפרגן וכרמל שטרן, "'בני אור' הייתה ממש כל החיים שלו", mako, ‏26 בדצמבר 2021
9. ↑  עמי פרידמן, "בני אור" ירוק: הסדרה המצליחה קיבלה אישור לעונה שנייה, ישראל היום, 17 ביוני 2021
10. ↑  יניר ינגה, "שייך לזן מיוחד": החברים נפרדים מגיא בלילה, יוצר "בני אור", וואלה!, 1 בינואר 2022
11. ↑  שמעון איפרגן, "רק אתה ואלוהים יודעים מה הסוד שבגללו אתה לא איתנו", mako, ‏27 בדצמבר 2021
12. ↑  רן בוקר, אחרי מותו: יוצר "בני אור" מועמד לפרס האקדמיה לטלוויזיה, ynet, ‏15 בפברואר 2022
13. ↑  יואב בירנברג, גיא בלילה המנוח, יוצר "בני אור", זכה בפרס התסריט בטקס פרסי הטלוויזיה, ynet, ‏24 במרץ 2022
14. ↑  גיל משעלי, לאחר מות היוצר: חודשה העבודה על ההמשך של "בני אור", מאקו, 13 בדצמבר 2022
15. ↑  רינת קרמר יבלינוביץ, למרות שחודשה לעוד עונה: הסדרה האהובה בוטלה, סרוגים, 31 בדצמבר 2023